Papersnake/gushiwen huggingface dataset:
湘江行寄孟侍御
顾璘（明代）

逐臣远系湘江上，散发行歌日悲壮。郡门江水急东流，廨宇山云作炎瘴。

去年花发悲阳春，今岁花开更泥人。种瓜不及青门客，怀橘空思白发亲。

少年意气干云起，中路摧藏乃如此。徒劳殴血走风尘，不救折腰临督史。

桂林夫子旧同心，献玉君门共陆沈。千首楚歌犹跌宕，一瓢颜巷自萧森。

春风闭户意何如，遥遣娇儿奉素书。倘蒙大府明公檄，莫惜荒城使者车。
秀华续咏 其四 贾大夫妻
黄金石（清代）

东皋春暖获山禽，始洗三年积恨深。一矢竟开言笑口，美人终有爱才心。
题凤麓图为姚使君赋
王世贞（明代）

消摇朱雀桁，栖托乌龙宫。下有百顷筠，上有千尺桐。

彩翮西北来，丹霞蔽长空。宁非希世瑞，阿阁不见容。

感作嶰谷鸣，鸣声何雍雍。俗耳故寡谐，伶伦安所从。

我欲谱此曲，此曲不忍终。
绍兴祭风师六首 其六 送神。曲同迎神。
郊庙朝会歌辞（宋代）

荃其止乎，禗禗其容。奄横四海，蹇莫之穷。时不骤得，礼焉有终。

荃其行乎，余心𢥞𢥞。
走笔和萧推官迎提举承议 其二
彭汝砺（宋代）

画舫急随江上鸥，犹嗟不及水先流。欲知今日陈雷社，不数当时李郭舟。
馆中新蝉
张咏（宋代）

脱尘还与比仙游，露腹何妨近品流。
嫩壳半遗红药地，细声偏傍绿杨楼。
诗家取象吟难尽，画格偷真意不休。
正好儒林擬緌绋，凭栏无苦预悲秋。
姮娥
耶律铸（宋代）

月姊应劳驾望舒，可能圆缺为阳乌。如何窃尽长生药，却种相思树一株。
风入松
张可久（元代）

哀筝一抹十三弦。飞雁隔秋烟。携壶莫道登临晚，双双燕、为我留连。

仙客玲珑玉树，佳人窄索金莲。

琅琅新雨洗湖天。小景六桥边。西风泼眼山如画，有黄花、休恨无钱。

细看茱萸一笑，诗翁健似当年。
何云从萧殿臣二戚谊招饮一首
金朝觐（清代）

难得嘉名似太真，风流不减洛川神。红妆引烛三更艳，白雪飞声四座春。

薄命未知团扇恨，芳年正值破瓜辰。因他面傅何郎粉，又恐萧郎是路人。
夜坐观书
李纲（宋代）

铜漏丁丁杂雨声，夜凉兀坐已三更。十年奔走成何事，依旧韦编对短檠。
晓烟
李公明（宋代）

晓出倚溪亭，溪烟四面生。
昏时山绿浅，浓处日红轻。
簇簇树尤好，依依人未行。
玄晖信萧放，澄练有佳名。
施君作诗赠谦师亦求拙句乃作五十六字缀其后
郑獬（宋代）

闻道天台谦上人，溪鱼野鸟共忘形。
林间无事结跏坐，石上更安圆觉经。
定处只应山鬼护，讲时还有海龙听。
何年蜡屐缘云径，一叩灵仙不死庭。
箍桶颂
陈楠（宋代）

有漏教无漏，如何水泄通。既能圆密了，内外一真空。
自题山亭三首
徐铉（宋代）

簪组非无累，园林未是归。世喧长不到，何必故山薇。

小舫行乘月，高斋卧看山。退公聊自足，争敢望长闲。

跂石仍临水，披襟复挂冠。机心忘未得，棋局与鱼竿。
答王甫抚干和荆江亭韵 其一
孙应时（宋代）

剑郁气冲斗，珠潜光媚川。丈夫自有在，时俗难为妍。

钟期苟未逢，我琴不须弦。别路渺湖海，相思心炯然。
春日田园杂兴五首 其二
陈希声（宋代）

犁锄遍野沸耕农，血吻鹃声一树红。畦矗秧针青剡剡，陇翻麦浪翠芃芃。

鸡鸣昼寂花村雨，蛤吠朝寒草岸风。溪外云过横笛乱，微烟野色树茏葱。
雨中怀郭宗舜李千运
佘翔（明代）

溪流昨夜长渔矶，雨里柴门暑气微。何处仙舟逢李郭，水田双鸟背人飞。
过枫亭驿和周草庭巡检韵就寄
刘仁本（明代）

馈粮千里又南征，笑犯弓刀拥将星。
汗血沙尘前后骑，檄书烽火短长亭。
天连闽海团团白，山绕彭湖点点青。
遥想环峰三十六，将军晏坐对沧溟。
临安县观钱氏庙 其一
韩淲（宋代）

浙水东西拥数州，锦衣玉食是王侯。如今石镜荒荒白，庙屋攲斜草没头。
咏史
陈普（宋代）

龙虎鹓雏总可人，当阳倾盖便兰金。荆州尺寸都相付，始是当年子敬心。
留别西河刘少府
李白（唐代）

秋发已种种，所为竟无成。闲倾鲁壶酒，笑对刘公荣。

谓我是方朔，人间落岁星。白衣千万乘，何事去天庭。

君亦不得意，高歌羡鸿冥。世人若醯鸡，安可识梅生。

虽为刀笔吏，缅怀在赤城。余亦如流萍，随波乐休明。

自有两少妾，双骑骏马行。东山春酒绿，归隐谢浮名。
日者
释居简（宋代）

恶月悬弧岂好儿，衣冠聊复换伽黎。听言易感人人信，不信田文善相齐。
赠石室朱修行两绝
洪咨夔（宋代）

响泉一派落天风，人在浮云柳絮中。
亭午柴关犹未启，碧玲珑底拒霜红。
早朝书事
司马光（宋代）

太白明如李，东方三丈高。
晨光孤照阙，雾气湿侵袍。
槐柳经霜惨，骅骝得路豪。
素飧无小补，府仰愧金鳌。
笼中鹦鹉
路鹤徵（清代）

纵有云霄志，其如铩羽何！语言徒自巧，文采累人多。

陇坂关河杳，雕笼岁月过。翠衿浑短尽，愁绝少陵歌。
张庖民挽词
苏轼（宋代）

东晋巾车令，西京执戟郎。
甘心向山水，结发事文章。
故自轻千向，何曾羡一囊。
才高鬼神恶，骨朽姓名芳。
庾岭铭旌暗，秦淮旧宅荒。
吾诗不用刻，妙语有黄香。
（黄鲁直〔为庖民〕作哀词。
）
借正仲韵赋牡丹
舒岳祥（宋代）

洛阳宫苑地，幻出几花身。艳色宜当午，开时惜殿春。

管弦非旧国，风雨易愁人。同是多情客，相逢说梦因。
讲官沈大监献东宫米字回赐笔墨因作小诗以求
姜特立（宋代）

闻道宝书天上去，却携香墨袖中归。
安西纸背曾题识，黟饼文中要发挥。
素箧想藏玄玉炯，晴窗应试翠云霏。
先生不作曹瞒吝，分我东斋发易机。
柳絮
石懋（宋代）

苦无筋力太轻柔，何物如今得自由。带雨飘来成坠雪，捲春归去作飞球。
武陵泛舟
孟浩然（唐代）

武陵川路狭，前棹入花林。莫测幽源里，仙家信几深。

水回青嶂合，云度绿溪阴。坐听闲猿啸，弥清尘外心。
次韵朋元卖花处见梅
范成大（宋代）

烟浓日淡不多寒，担上看花雪作团。
想得竹边春已暗，明朝走马过溪看。
寄郤子中学句
释德洪（宋代）

刚疏触时怒，发之投海山。沛恩出意外，缧囚遂生还。

湘西谷量云，结屋清蘋湾。举手弄云水，意适情自闲。

大藩英俊地，翰墨相追攀。聚话兰丛秀，吐气雌霓弯。

我穷世讳见，所至特见删。但馀遭夫子，时时客扣关。

迩来又识公，喜忘双鬓斑。夷粹韵拔俗，简重语不烦。

人品有如子，合在台阁间。归来梦西津，五峰解烟鬟。

故人讶归晚，负负愧在颜。此诗虽梦语，亦足发天悭。

乃知忧患烈，不能镌冥顽。遥想为一笑，秀句出饥寒。
安之家庭甘结实三首 其三
范纯仁（宋代）

花果从来盛洛都，黄甘结实古来无。分金未足均闾里，就赏应须倒百壶。
晓枕偶成六言六首
湛若水（明代）

正写引年一疏，梦寐中夜思归。心逐南翔宾雁，插翅不能奋飞。
颂十玄谈·一色
释印肃（宋代）

了了了时无可了，乾坤道我无边表。
焰摩宫裹混金风，兜率殿中明皎皎。
夜饮
李商隐（唐代）

卜夜容衰鬓，开筵属异方。
烛分歌扇泪，雨送酒船香。
江海三年客，乾坤百战场。
谁能辞酩酊，淹卧剧清漳。
白马雪涛
古汴高士（宋代）

层澜叠浪势轰雷，怒雨号风涌雪堆。
半夜四天云墨黑，恍疑白马闯江来。
和叶某留别原韵 其十六
戴亨（清代）

一与群真笑语亲，八千秋过八千春。蓝桥结眷邀神女，丹穴流珠醉锦茵。

蓬岛月明朝贝阙，扶桑日出控鳌身。若逢望气关门尹，吩咐青牛且暂驯。
送周荇农北上 其一
李杭（清代）

抵节休歌《行路难》，出门一笑向长安。天回八极风云壮，江走孤篷雨雪寒。

韫玉旧曾伤卞璞，断犀今合淬吴干。嘲啾燕雀浑间事，独立苍茫振羽翰。
秋日
方回（元代）

尽日秋园掩竹扉，小堂临砌坐斜晖。
有心觅句无心得，畦叟浇花蚱蜢飞。
假节邕交道由吴溪
蔡京（唐代）

停桡横水中，举目孤烟外。借问吴溪人，谁家有山卖。
雪
赵善沛（宋代）

儿笑真珠满盘碎，女疑荷叶雨中来。
道人心下无些事，三个柴头品字煨。
赋梅堂闲吟
陈宓（宋代）

造物全将素作华，牡丹那得号真花。
古来骚客知多少，貌得精神有几家。
点绛唇 红桥
沈岸登（清代）

红板桥头，酒旗摇曳花村里。绿杨如荠。两岸疏篱缀。

罗袖生凉，帘影荷风细。清歌起。半篙秋水，一抹平山翠。
颂十玄谈·演教
释印肃（宋代）

三乘次第演金言，义体周天应自连。
黄叶止啼儿不叫，方知累劫困如眠。
安思楼成，值久雨初霁
戚继光（明代）

一望青山辄解颜，况临高阁对层山。长空独任云舒卷，故国虚凭梦往还。

烟火万家新雨霁，桑麻千里捷书闲。年年笳鼓边头听，谁遣班生入汉关？
留别毗陵诸公
李嘉祐（唐代）

久作涔阳令，丹墀忽再还。凄凉辞泽国，离乱到乡山。

北固滩声满，南徐草色闲。知心从此别，相忆鬓毛斑。
春郊即事
祖无择（宋代）

东方驱晓骑，南亩劝春耕。
试与牧童语，因知林鸟名。
雨前茶正小，社后酒犹清。
可笑豚蹄祝，篝车望岂轻。
孟子·禹汤文武周公
陈普（宋代）

千圣相承惟道一，忧勤惕厉意尤深。
至诚之理元无息，有息良非天地心。
句
王度（宋代）

风摧秀林木，色变附蓝丝。
题大洪山
黄载（宋代）

地当平旷易为山，故得崔嵬汉沔间。
云雾涌来无下界，楼台浮沔在中天。
开窗时见雷霆出，隐几閒看日月还。
更有钟声最堪恨，南风时到八陵边。
巫山一段云·六六真游洞
柳永（宋代）

六六真游洞，三三物外天。九班麟稳破非烟。何处按云轩。
昨夜麻姑陪宴。又话蓬莱清浅。几回山脚弄云涛。仿佛见金鳌。
偈颂一百零二首
释绍昙（宋代）

虬龙一滴涎，凤凰五色髓。
扑扑喷清香，穿却衲僧鼻。
通身是，遍身是，
吾无隐乎尔。
荷花
曹寅（清代）

一片秋云一点霞，十分荷叶五分花。
湖边不用关门睡，夜夜凉风香满家。
新正恭奉皇太后幸御园之作
乾隆（清代）

撰辰晓出凤城垣，烟市灯棚景物繁。
甲午今年新甲子，春舆此日驻春园。
璇霄瑞气霏银粟，姬室徽音奉寿萱。
吉旦王师兹进剿，月闻三捷吁天恩。
书王右丞诗後
杨万里（宋代）

晚因子厚识渊明，早学苏州得右丞。
忽梦少陵谈句法，劝参庾信谒阴铿。
小梁州·春夏秋冬
贯云石（元代）

春
春风花草满园香，马系在垂杨。桃红柳绿映池塘，堪游赏，沙暖睡鸳鸯。
宜晴宜雨宜阴凉，比西施淡抹浓妆。玉女弹，佳人唱，湖山堂上，直吃醉何妨？

夏
画般撑入柳阴凉，一派笙簧。采莲人和采莲腔，声嘹亮，惊起宿鸳鸯。
佳人才子游船上，醉醺醺笑饮琼浆。归棹晚，湖光荡，一钩新月，十里芰荷香。

秋
芙蓉映水菊花黄，满目秋光。枯荷叶底鹭鸶藏，金风荡，飘动桂枝香。
雷峰塔畔登高望，见钱塘一派长江。湖水清，江潮漾，天边斜月，新雁两三行。

冬
彤去密布锁高峰，凛冽寒风。银河片片洒长空，梅梢冻，雪压路难通。
六桥顷刻如银洞，粉妆成九里寒松。酒满斟，笙歌送，玉船银棹，人在水晶宫。
太子刘舍人邀看花
陆畅（唐代）

年少风流七品官，朱衣白马冶游盘。

负心不报春光主，几处偷看红牡丹。
雪中登楼望湖上和士亨作 其四
刘邦彦（明代）

玉堂学士擅风骚，扫雪烹茶趣自高。留得平生忠节在，不惭金帐饮羊羔。
赠墨二首
赵蕃（宋代）

斲我千年质，成兹数寸瑿。
当从黑白辨，岂问姓名题。
愿效文章用，宁辞肌骨刲。
先生无浪语，略为究端倪。
王氏碧鸡园六咏·钝庵
王灼（宋代）

俗子如锥利，达士如椎钝。
乘除付造物，多智反自困。
君看庵中付，漫浪出方寸。
卧听松声老，行触兰芳嫩。
谋身固未快，事过了无恨。
今人岂办此，劝付惧勿论。
卧痾喜霁开扉望月简宫内知友
庾抱（唐代）

秋雨移弦望，疲痾倦苦辛。忽对荆山璧，委照越吟人。

高高侵地镜，皎皎彻天津。色丽班姬箧，光润洛川神。

轮辉池上动，桂影隙中新。怀贤虽不见，忽似暂参辰。
送怀英访庐山
曹勋（宋代）

台岳相逢麋鹿墟，识公风骨秀而癯。
山林访道诚多切，云水期真进所如。
炉鼎丹砂知炼己，关河霜霰不妨渠。
它时应有衡阳雁，莫忘南来一纸书。
至正庚寅二月十六日同韩秀才发都门南归并怀陈检讨
王祎（明代）

渫云散连阴，旭日照畿甸。百卉皆华滋，青年倏流转。

驾言驱我车，南还涉江汉。帝乡非不乐，他适岂所愿。

平生抱区区，期结明主眷。天关九重深，先容孰吾援。

低佪出都门，顾阙情恋恋。行矣徒自伤，怀哉又谁怨。

朋友幸知己，祖道纷缱绻。枉被轩冕崇，饬此韦布贱。

陨穫思故人，风流逐时彦。出处有素期，离合足深叹。

仰惟圣有训，学道贵无倦。继兹益自修，敢待玄发变。
尧文文学过访赋别兼简鹤斋薛真人（名毅夫）
顾德辉（元代）

忆昨相过寂寞滨，白头倾盖岂如新。
惊回赤壁三更梦，开遍桃花一树春。
顾我老为思枥马，怜君远作倚楼人。
黄公垆畔三株树，留待来时醉挂巾。
水调歌头（庚申十六夜月简陈次贾）
李曾伯（宋代）

昨夜虽三五，宝鉴未纯全。今宵既望，兔魄才是十分圆。又得平既系缆，冷浸玻璃千顷，表里一壶天。扶惫蓬窗下，拚却夜深眠。

想嫦娥，应笑我，鬓苍然。平生修玩，犹记历历旧山川。安得乘槎访斗，问讯广寒宫殿，怅未了尘绿。愿赐长生药，换我骨为仙。
高阳台 竹畦清话图
胡薇元（清代）

雪爪尘空，巢痕梦冷，秋斋最苦怀人。种遍琅玕，清阴一角芳邻。

近时怕认春明路，对西风满目愁氛。听吹来一晌，萧萧绿黯疏筠。

天涯朋旧偕情话，看篆烟同袅，佳茗同温。写入新图，分明朗月前身。

眼中无限沧桑感，待佗年齿印重寻。且今朝野坐修篁，索句篱根。
高阳池候都宪李先生四首 其四
林光（明代）

转盼宇宙间，高才能几见。身轻囊易括，花落春空羡。

绵绵忧世心，暮景来恩眷。风云在掌握，叱咤看雷电。
洮湖纪兴 其三
王樵（明代）

几向湖边看日出，湖光山色两悠然。力耕把钓堪终老，也有滨湖数顷田。
送灵z6上人游五台
齐己（唐代）

此去清凉顶，期瞻大圣容。便应过洛水，即未上嵩峰。

残照催行影，幽林惜驻踪。想登金阁望，东北极兵锋。
遣兴一绝
韦骧（宋代）

睡思容易醒，辗转衾裯单。今宵听风竹，始觉窗外寒。
曾宣靖
岳珂（宋代）

公在嘉祐，辅政受遗如毕公高，勋烈堂堂，奉同而隮也。

公在治勋，清净画一如曹相国，德心休休，比规之随也。

公在熙宁，功成身退如裴中令，寿隽番考，乐以全其归也。

帖字宛然，既庄而复奇也。周密无间，笔法繇此推也。

予得而藏，尚可以想麒麟之英姿也。
有所思
萧统（南北朝）

公子远于隔，乃在天一方。望望江山阻，悠悠道路长。

别前秋叶江，虽后春花芳。雷叹一声响，雨泪忽成行。

怅望情无极，倾心还自伤。
金刚随机无尽颂 其八 庄严净土分第十
释印肃（宋代）

溪水晓来深，片光万物新。相识满天下，知心能几人。
吉之南门外见木芙蓉烂开
曾丰（宋代）

小春催出倾城色，笑倚墙头若招客。芬芳犹带秋风残，婀娜岂宜江路侧。

诗眼惊红狂欲呼，熟看似细又似粗。花神留为菊后乘，天意遣作梅先驱。
次韵谭少卿胜仲怀归
张扩（宋代）

底用封侯老据鞍，如君家世自儒冠。初无妩媚追时好，但有孤高到岁寒。

梦入向来招隐处，诗成有味付谁看。援毫欲和愧迟涩，八节推舟窘上滩。
皂罗特髻 其二 题越州吴伯憩新词即用东坡起句
丁澎（清代）

采菱拾翠，傍越殿寻春，清歌徐度。何似吴均，善作多愁赋。

浣纱畔、雕栏倚遍，携红袖、潦倒旗亭暮。莫怜眉妩，恐琐窗人妒。

如听哀筝夜话，向谁行幽诉。鸳管写、乌丝百尺，待归去、都付双鬓女。

红牙轻按，唱彻愁春句。
咏史下·卢怀慎
陈普（宋代）

菜耳杯盘冷似水，开元天下缓如春。
唐人不识调羹手，把作姚崇伴食人。
渼陂
李廌（宋代）

晴山如黛水如蓝，波净天澄翠满潭。
身在玉壶图画里，心随飞鸟过终南。
夜酌与浦三正姚一丞沈二璞沈三观大联句
沈周（明代）

亲朋坐多违，偶合欢拍塞。诗惩夙盟寒，夜感众谊息。

修辞拟藻摛，操毫学蓍扐。求应尚同声，择知贵合德。

递简戒羞承，记烛期短刻。锱铢罔乞邻，纤芥必出臆。

联成准纆纠，句拆肖瓜副。例在赏速成，罚难恕迟得。

口吐略腐陈，意命随曲直。或逞觉轩轩，或屈耻默默。

争奇验所豪，角胜见乃力。不绝亘韩师，若画创孟织。

何高不欲跻，无古弗祈即。从容三达尊，娟媚两绝色。

淡誇揖让潜，赡要排拶轼。蓬阆万水县，崤函一丸敕。

穿凿惜混沌，惝恍觌鬼䰥。浩荡掀鹏天，奰屃压鳌极。

幽脩盼溪梅，蹇涩历蹊棘。穷抽无馀思，琐拾有遗忆。

点指互咄吁，支颐相臬兀。设醴初假钩，流杯反因勒。

大都饮文字，政不在酒食。尚雅髡何呶，辞淫完太啬。

留连鹊番枝，展转鸡振翼。爨慢垆爝消，埶困研浆踣。

衣絮冻逼薄，漏水风咽涩。污筵堕衰烬，躏地响残核。

启户霜月正，挂树河汉仄。会晤亦寻常，风流惟此特。
残暑得小雨颇凉
陆游（宋代）

午暑不可触，忽惊如许凉！轩窗云作暝，草木雨生香。
蒲叶先秋霣，蝉声入夜长。
自欣无一事，岸帻倚胡床。
偈颂一百二十三首
释祖钦（宋代）

前四十五日，知进不知退。
后四十五日，知退不知进。
正当今日，进退两忘。
季夏极热，薰风自凉。
时闻一阵藕花香。
分花漫赋
李锴（清代）

吾衰强了生前事，兴至还分雨后花。却引茑萝阑虎落，莫因鸡后恼邻家。

小园曲径随方改，远水分流入圃斜。青帝有情应念我，十年春色早须赊。
哭同年罗著作
王禹偁（宋代）

生死虽殊道义存，晓来襟袖有啼痕。
只应知我方憔悴，时向商山入梦魂。
水仙花 其一
王谷祥（明代）

仙卉发璚英，娟娟不染尘。月明江上望，疑是弄珠人。
家园消夏 其二
蒋廷锡（清代）

会意不在远，偶吟兴自适。松花缀黄玉，香气发蒸栗。

落粉如饭煮，不向道人乞。静观草木趣，闲得鱼鸟逸。

看月有隙地，弹琴有壤室。世事比狮子，解弄得六出。

来日苦尚多，得失那可必。
古田县行览呈刘无竞
戴复古（宋代）

客游花县自逍遥，百里风光在两桥。
语出桑阴鸠妇喜，身穿麦秀雉雏娇。
青山一任云来去，绿水多为风动摇。
上下相安长官好，野亭闲坐听民谣。
水龙吟 赋宝山园表里画图
周密（宋代）

仙山非雾非烟，翠微缥缈楼台亚。江芜海树，晴光雨色，天开图画。两岸潮平，六桥烟霁，晚钩帘挂。自玄晖去后，云情雪意，丹青手、应难写。
花底朝回多暇。倚高寒、有人潇洒。东山杖屦，西州宾客，笑谈风雅。贮月杯宽，护香屏暖，好天良夜。乐闲中日月，清时钟鼓，结春风社。
贺曾裘甫得解
曾几（宋代）

南风盛事昔无闻，乃祖词场笔有神。
一榜豪英收几士，同年伯仲看三人。
今君科第欲惊世，他日文章当致身。
意惬归来能访我，亦令宗派倚生春。
偈六十三首
释道宁（宋代）

门外春将暮，园林华木残。
灵云消息在，游子莫{满氵换页}顸。
云舒四野，雨泻长空。
花落花开，春来春去。
往复本非移易，迷悟岂有差殊。
急回首，不须疑。
嫩竹抽新笋，寒松长旧枝。
灵云亲悟处，眉上更安眉。
徐园闲步二首
张耒（宋代）

平田小雨润新耕，晓日园林信脚行。
衬步野芜吹面柳，可怜春物总多情。
盘陀岭驿楼
李德裕（唐代）

嵩少心期杳莫攀，好山聊复一开颜。

明朝便是南荒路，更上层楼望故关。
胡子安荷花
释居简（宋代）

出水依稀带露痕，采毫羞涩愧旌能。细思语不经人道，揖逊安州食蜜僧。
送鲍中丞赴太原军营
钱起（唐代）

年壮才仍美，时来道易行。宠兼三独任，威肃贰师营。

将略过南仲，天心寄北京。云旂临塞色，龙笛出关声。

汉月随霜去，边尘计日清。渐知王事好，文武用书生。
青玉案·丝丝香篆浓于雾
高鹗（清代）

丝丝香篆浓于雾，织就绿阴红雨。乳燕飞来傍莲幕，杨花欲雪，梨云如梦，又是清明暮。
屏山遮断相思路，子规啼到无声处。鳞瞑羽迷谁与诉。好段东风，好轮明月，尽教封侯误。
送戚郎中
曾巩（宋代）

一心清淡本如秋，何必锱铢较两州。
身向宦名虽黾勉，性于人事岂雕锼。
但思簿领忙时俗，便觉溪山静处优。
荔子满盘宁易得，与谁频宴岭边楼。
莺啼序
徐宝之（宋代）

荼コ一番过雨，渍残花似雪。向清晓、步入东风，细拾苔砌馀靥。有数片、飞沾翠柳，萦回半著双归蝶。悄无人、共立幽禽，呢呢能说。

因念年华，最苦易失，对春愁暗结。欢自古、曾有佳人，长门深闭修洁。寄么弦、千言万语，闷满眼、欲弹难彻。靠珠珑，风雨微收，落花时节。

春工渐老，绿草连天，别浦共一色。但暮霭、朝烟无际，尽日目极，江北江南，杜鹃叫裂。此时此意，危魂黯黯，渭城客舍青青树，问何人、把酒来看别。思量怎向，迟回独掩青扉，夕阳犹照南陌。

春应记得，旧日疏狂，等受今磨折。便永谢、五湖烟艇，只有吟诗，曲坞煎茶，小窗眠月。春还自省，把融和事，长留芳书人间世，与羁臣、恨妾销离侧。自题蕙叶回春，坐听蓬壶，漏声细咽。
武龙道中
韦骧（宋代）

四十年前前进士，三千里外外官人。手提邦宪平冤抑，敢不公心报大钧。
青玉案·马头双鹊飞来喜
刘一止（宋代）

马头双鹊飞来喜。惜凝望、音书至。一掬离怀千万事。绿窗深夜，短笺封就，应也寻人寄。春风鬓畔疏梅蕊。映妆艳、清如洗。苦恨眼边常忆记。楚宫行路，倚桥攀驿，供尽梅花泪。
书寺中所见四首 其三
张耒（宋代）

叩户谁惊午睡，烹茶听客论诗。病里虽成禁酒，兴发何妨杖藜。
寄耕绿
王梅窗（宋代）

孤坐忽叹息，故人成阔疏。别三来个月，不得一封书。

晴雪添岩瀑，寒冰冱野蔬。何时分席地，与尔共耕锄。
送程明远归
赵汸（元代）

一百五日客欲归，别君谁怜吾事非。泪随流水依山去，眼散落事作雪飞。

溪谷春深惟草树，郊原日暖自烟霏。松楸在望身匏繫，青壁无缘一径微。
阮郎归·谩郎活计拙於鸠
元好问（金朝）

谩郎活计拙於鸠。闲中又过秋。枕枕眠了却登楼。贫来颇自由。枕咄咄，赋休休。西窗晚更幽。诗家贫杀也风流。家人不用愁。
题郴阳道中一古寺壁二绝
秦观（宋代）

门掩荒寒僧未归，萧萧庭菊两三枝。
行人到此无肠断，问尔黄花知不知。
愚隐适兴
周密（宋代）

锦云照空明，苍烟贮闲静。中有曲曲廊，幽眇入诗境。

小山悬秋曲，澄渊度云影。流觞有古意，坐久苔石冷。

展我架上书，万卷牙签整。抚我膝上琴，坐觉白日永。

升高得孤峤，汲古有甘井。居然谢嚣𡏖，宛若处幽屏。

岂惟寄游息，端可事修省。何当佳月夕，来此步清景。

此趣非言传，真乐当自领。野语质不华，聊以寓微警。
久留帐下日夕思归辄作长言一首告别经略安抚
晁说之（宋代）

乱山急雨佐吾愁，春去已远人淹留。
谁能一饮一车酒，纵谈醉胆下凉州。
元戎高韵抚鸾凤，旧有沙堤几步长。
眼底不堪论往事，且夸羯鼓似邠娘。
应怜逋客羞涩余，思归欲自架柴车。
月边风冷不得住，凡骨从来有曼都。
咏史下·蜀先主
陈普（宋代）

养虎荆州岁欲阑，一家豚犬不胜安。
振振公族麟之角，妄作山林猛兽看。
旧朝靴
张宁（明代）

记得初成日，先朝禁直臣。动移当辇毂，步履上星辰。

待漏清霜满，乘春玉镫新。旧缝时绽裂，犹有玉阶尘。
合江亭
李恭（宋代）

一丝风下碧云天，亭上窗开霁色鲜。
严子钓台青树里，桐君丹灶白云边。
千家画栋前朝屋，百里清江过客船。
潇洒桐庐几兴废，野花山鸟自年年。
感怀
刘木（宋代）

几度言归未得归，归心常切故山薇。
人於愁处酒难着，春正好山花已稀。
残日明池蝌蚪集，绿队满院伯劳飞。
浮生衮衮只如此，未必今朝悟昨非。
牧鱼轩
林弼（明代）

西山晓来雨，方池忽已盈。芳草漾微波，中有群鱼行。

晴轩一俯视，感我齐物情。嗟尔远灵沼，何以乐其生。

投食俱失时，插棘虞祸婴。幸免涸辙枯，恒恐校人烹。

江湖非不大，网罟纷纵横。逝将纵巨壑，待尔鳞鬣成。
寄怀英公大师清交
马去非（宋代）

云隐秋鸿水隐鱼，相思难是惠休书。
遥闻养性栖莲岳，不肯携筇入帝都。
金殿圣缘应未断，玉堂知己渐凋疏。
何人曾得陪高论，头戴神羊马大夫。
甲申冬右手足忽废弥月始复书怀
林俊（明代）

柴瘠筋骸巳自知，却分右半与偷儿。恐书绝笔获麟会，尚想张偷猎兔时。

人面每怜夔一足，山堂空忆树连枝。适来药物功寻奏，约伴云庄重有期。
赠可伦上人
张蠙（唐代）

师教本于空，流来不自东。修从多劫后，行出众人中。

衲冷湖山雨，幡轻海甸风。游吴累夏讲，还与虎溪同。
【双调】蟾宫曲_陶渊明自不
盍志学（元代）

陶渊明自不合时，采菊东篱，为赋新诗。独对南山，泛秋香有酒盈卮。一个小颗颗彭泽县儿，五斗米懒折腰肢。乐以琴诗，畅会寻思。万古流传，赋《归去来辞》。
赠双峯山和尚
周朴（唐代）

峩峩双髻山，
瀑布泻云间。
尘世自疑水，
禅门长去关。
茯神松不异，
藏宝石俱闲。
向此师清业，
如何方可攀。
郊庙歌辞。享龙池乐章。第六章
崔日用（唐代）

龙兴白水汉兴符，圣主时乘运斗枢。岸上丰茸五花树，

波中的皪千金珠。操环昔闻迎夏启，发匣先来瑞有虞。

风色云光随隐见，赤云神化象江湖。
陆大夫祠
李穆（唐代）

云根千尺倚苍旻，苔藓斓斑锦裹新。使节南来能掉舌，赵佗百拜远称臣。

千年伟绩传编简，一片残碑卧棘榛。过客临风遥致敬，匆匆不及荐秋蘋。
题空同外史传
释妙声（明代）

空同外史天上来，手把璚编相与开。雄文妙画两殊绝，翰林父子真天才。

玉堂清切何萧爽，昼静不闻铃索响。独许仙人王子乔，缑山笙鹤时来往。

大篇短章不一书，锦囊满盛明月珠。雨中十日读不尽，世上十年应更无。

空同之山在何处，白云流水迷归路。翰林先生今广成，千二百年同此住。
感旧
蒋湘垣（清代）

棕鞋桐帽野情宜，略似嵩阳货畚时。白眼看人投社少，青山容我放杯迟。

衣冠耆旧非当日，文字因缘感夙知。太息长源为煨芋，求仙终后十年期。
和制帅
王之望（宋代）

卿月中天照上流，使星入蜀久西游。
蟠胸经纬开棋局，出手枭卢转博投。
学有渊源流不竭，诗如珠玉价难酬。
词章怪底犹雄健，棠阴曾联柳柳州。
句
崔觐（唐代）

断烟横沔水，孤鹜入洋州。
晚霭昏斜谷，晴阳灵斗山。
江水不流廉节去，清名长解胜贪泉。
岂知王子山前月，曾照曹刘夜战来。
直望汉江三百里，一条如线下洋州。
吴山县
丁带（宋代）

潇洒吴山县，居民近百家。
孤城连阜起，小市枕溪斜。
土润宜栽竹，泉甘好试茶。
公馀无一事，何处息纷华。
诋燕
王令（宋代）

金屋人娇奈燕何，暮帘好卷放来过。
今年已见燕无数，何况明年燕更多。
席上探得随字送曼叔密学赴太原
陈襄（宋代）

帝念唐风古未衰，便蕃恩宠命中师。
暂驱太守折幡去，应有儿童竹马期。
塞外烟云千里静，帐前貔虎万兵随。
谁怜白发诗书帅，曾见昭陵坐论时。
次韵元舆十绝 其二
郭祥正（宋代）

晚风吹坐忽生凉，旋碾新茶与客尝。我本无心无所證，沉烟何事结圆光。
逸骥诗
挚虞（魏晋）

逸骥无镳辔，胜陆从长川。剪落就羁靮，飞轩蹑云烟。
夜酌赵侯家闻合流曹光道诣府遂访之一夕纵谈
梅尧臣（宋代）

方与旧将饮，谈兵灯烛前。
闻有故交至，心喜辄论边。
跨马踏明月，往见竞留连。
且共语出处，子怀予久然。
男儿太平时，功业未可先。
故当守诗书，道义跻古贤。
苟复不得用，卷以放林泉。
吾蕴诚若此，奈何贫所缠。
仕宦偶同郡，文字可以传。
行行志兹语，聊用乐永年。
菩萨蛮令·金陵怀古
康与之（宋代）

龙蟠虎踞金陵郡，古来六代豪华盛。缥凤不来游，台空江自流。下临全楚地，包举中原势。可惜草连天，晴郊狐兔眠。
题老融猿
释绍昙（宋代）

危坐禅枝冷，机含毒果深。
直饶扪摸著，未必死偷心。
拟刘孝胜咏安仁得果
贺铸（宋代）

果尽犹招手，车停更起尘。
固应持一笑，先答近辕人。
奉同原甫槐阴行
韩维（宋代）

天门观阙双凌霞，下有驰道开平沙。
高槐左右覆朱梐，绿阴翠气相蒙遮。
朝回亘云下宝骑，游散制电奔香车。
我惭太学官况冷，旦暮出此驱疲騧。
清风吹冷南就局，炎日转景东还家。
昏然百事不知省，空复春叶零秋华。
太常引·水光林影入凭阑
元好问（金朝）

水光林影入凭阑。花柳占春宽。三月锦成团。为洗尽、山阴暮寒。玉峰诗老，为君吟啸，不醉有余欢。人物后来看。□画作、临流幼安。
闲居杂兴三首 其一
高翥（宋代）

开门遣蛮童，买花供铜佛。春风随花来，为我一披拂。

风和花气清，下帘休放出。回施佛因果，供此老诗骨。
山园小梅得疏影横斜水清浅暗香浮动月黄十四
赵时韶（宋代）

一夜霜风吃紧吹，晓惊飞鸟蹴花枝。
谁知窗外纷纷意，正是山阴雪下时。
破庵和尚赞
释法薰（宋代）

百无能，得人憎。火中钓鳖，日里藏冰。养子不曾教，绳上更安绳。

谷孤古东山正脉，乌户呼真本川僧。
夜饮芙蓉馆大醉放歌寄黎惟敬康裕卿李惟寅朱汝脩
胡应麟（明代）

初平骑羊去不返，沈侯八咏空嶙峋。刘生老死骆生窜，谁令大壑回阳春。

君不见兰州胡元瑞九龄，学仙已成癖。欲乘长风游八极，大鹏扶摇不肯骑，几度鞭羊复成石。

十五更作咸阳游，五花笑脱青貂裘。酒阑大叫呼李白，雪花飞堕长安楼。

是时真龙御皇极，双阙嵯峨象纬辟。作赋宁论狗监知，曳裾自许龙门客。

人前白眼双飞扬，谁其握手黎惟康。李侯晓散禁庐直，停车数过朱生堂。

相看意气谁肯下，握尘含毫破深夜。万象淋漓碣石宫，千人辟易华阳社。

五陵轩车春不开，狂歌独上黄金台。拔剑起舞长虹摧，睥睨燕昭王，竖子非仙才。

荒碑零落翳榛莽，其人白骨随尘埃。剧辛郭隗岂壮士，汝曹自为千金来。

当时乃公用齐国，临淄岂得同蒿莱。前瞻涿鹿野，左瞰卢龙隈。

浮云万叠飞不尽，但见太行山色青崔嵬。入洛声名晚差著，掉头忽出新丰市。

拂袖初辞上苑花，持竿欲挂沧溟树。吕梁震泽天茫茫，扁舟一叶飞钱塘。

镜湖剡溪咫尺不得渡，十月寒涛如雪霜。孤峰指点严陵宅，古木槎牙向人立。

羊裘客子双眼青，分我桐庐半江碧。高台祗合长垂纶，谁知物色来衡门。

天阍突兀帝星远，十年五上空沉沦。萝薜归来手还葺，一笑文君壁空立。

生计犹馀二顷田，谋身岂必千头橘。五侯七贵俱浮云，邺侯万卷堪横陈。

男儿大业在金石，那令七尺随风尘。醉墨苍茫浩歌发，紫气东来照吴越。

文章得失心自知，肯向朱门傍先达。唾壶击碎歌转长，美人天外空彷徨。

眼前龌龊谁相望，大儿刘孝标，小儿骆宾王。后生不死亦前辈，九原可作同翱翔。

遥遥八咏楼，楼空竟何有。楼中之人今在否，袛今谁是东阳守。

会叱群羊起太空，卧看扶桑日西走。
和高路分见赠二首
曹勋（宋代）

行年以礼古犹今，况已华颠雪满簪。
五子政须俱治产，两疏宁复较挥金。
稍摅云水安闲计，得展江湖漫浪心。
一笑相逢慰岑寂，更烦击节发清吟。
过蜀龙门
沈佺期（唐代）

龙门非禹凿，诡怪乃天功。西南出巴峡，不与众山同。

长窦亘五里，宛转复嵌空。伏湍喣潜石，瀑水生轮风。

流水无昼夜，喷薄龙门中。潭河势不测，藻葩垂彩虹。

我行当季月，烟景共舂融。江关勤亦甚，巘崿意难穷。

势将息机事，炼药此山东。
授时历以丁未为一岁
仇远（元代）

仇山村叟始生辰，六袠平头又见春。
检历今年交一岁，乘槎有见到三神。
文章翰墨聊从好，富贵功名莫认真。
且醉市桥新熟酒，红梅花插白纶巾。
史馆阮比部知衢州因归建阳别墅二首
杨亿（宋代）

少小乡关振大名，武夷山翠落门庭。
郎君近折仙人桂，伯氏高门处士星。
城郭辽东应改易，芝兰谢圃自门馨。
吴民正待随车雨，莫苦淹留醉醁醽。
碧霄泉鱼
杨杰（宋代）

岩深荫薜萝，金鬣弄寒波。莫爱江湖好，江湖罾网多。
效孟郊体
谢翱（宋代）

落叶昔日雨，地上仅可数。
今雨落叶处，可数还在树。
不愁绕树飞，愁有空枝垂。
天涯风雨心，杂佩光陆离。
感此毕宇宙，涕零无所之。
寒花飘夕晖，美人啼秋衣。
不染根与发，良药空尔为。
蕨初生
汪应辰（宋代）

一拳打破地皮穿，拿住春风不放拳。
直待子规啼夜月，放开青掌始朝天。
离都下
虞俦（宋代）

经年不踏软红尘，偶入修门中事新。
本为湖山寻旧约，却愁风雨送行人。
多情黄菊空搔首，无伴芳醪可入唇。
今岁重阳殊草草，南陂归梦夜来频。
溪上桃
韦骧（宋代）

数本临溪岸，春多色更夭。暗香穿水腻，细蕊入风娇。

枝卧侵微草，红繁蔽小桥。武陵迷客路，与此不相辽。
依韵和王安之少卿六老诗仍见率成七首 其六
邵雍（宋代）

见率野人成七老，野人唯解野疏狂。编排每日清吟苦，趁辨递年闲适忙。

夏末喜尝新酒味，春初爱嗅早梅香。问君何故须如此，不奈心头一点凉。
题王蓑江绘事寿刘夫人六十
徐渭（明代）

君不见蓑江子，钓鱼穿柳溯溪水。美花春蝶嫩须黄，古木寒鸦夕阳紫，事事无不收画里。

王家大甥归自燕，记得大姑花甲旋，百岁今始六十年。

却邀蓑江子，令画黄萱夹红蕊。大椿从傍拔云起，直接蓬莱三万里。

阿姑身姓陈，阿翁水澄之刘阶缙绅。刘纲元是天上之仙人，阿母乃其配宁，得不双举而齐升。

二字宁馨儿，兰垂至兮芝朵云。为捧小图醉青春，母不怒兮翁欣欣。
九日访张子直承出看花戏书学舍五首 其四
程颢（宋代）

下马问老仆，言公赏花去。只在近园中，业深不知处。
玉麟堂会诸司观牡丹酴醾三绝
范成大（宋代）

莫向花前惜酒杯，一年一度有花开。
浮生满百今强半，岁岁看花得几回。
惠阳辱胡少参成参戎邀游西湖二首 其一
林大春（明代）

三秋动游兴，二妙共登台。胜迹迟予至，湖光为客开。

皇华掀日月，细柳肃风雷。薄暮飞兰棹，深宵泛玉杯。
怨诗寄杨达 其二
姚月华（唐代）

与君形影分吴越，玉枕经年对离别。登台北望烟雨深，回身泣向寥天月。
又再作
晁说之（宋代）

多情杨畔儿，芙蓉生绕床。
旧屋君未归，蒲池已凄凉。
次韵答路监岳
陈造（宋代）

房陵水秀山崛奇，政与路子昌其诗。
临风启缄诵杰句，狂酲病卧闻楚辞。
阴阳闭纵坎其鼓，年年凟神为暘雨。
所嗟坐衙未暖席，已有疲民相告语。
买牲酾酒方热中，霈然一雨千里同。
雨足便晴夏田好，麦秋决可收全功。
与民父天免衔恤，更因欢喜忘肺疾。
雄篇良佩君记存，联翩古调仍唐律。
人才高下渊视天，貂不易续私自怜。
侧理漫草腮漫托，缠声鹿鸣媲林乐。
喜刘葆真至粤过访二首 其二
朱尔楷（清代）

苍莽波涛岭海行，月华正照越王城。谊隆古道尊徐稚，才幸同王得马卿。

觌面转忘言款曲，痴心欲丐技馀赢。祗嫌嘉会无多日，容易歌闻折柳声。
病中言怀呈韩给事
刘著（宋代）

潦倒淮山客，金台五见秋。
退飞嗟宋鷁，畏暑甚吴牛。
问疾怜摩诘，分曹类子猷。
自慙无补报，只合隐林丘。
金谷集作诗
潘岳（魏晋）

王生和鼎实，石子镇海所。亲友各言迈，中心怅有违。

保以叙离各，携手游郊畿。朝发晋京阳，夕次金谷湄。

回溪萦曲阻，峻阪路威夷。绿池泛淡淡，青柳何依依。

滥泉龙鳞澜，激波连珠挥。前庭树沙棠，后园植乌椑。

灵囿繁石榴，茂林列芳梨。饮至临华沼，迁坐登隆坻。

玄醴染朱颜，但愬杯行迟。扬桴抚灵鼓，箫管清且悲。

春荣谁不慕，岁寒良独希。投分寄石友，白首同所归。
春日杂题三首 其一
李龏（金朝）

昨朝飞雪又朝晴，怕踏苔花损石棱。三丈日高檐影转，卧闻残水滴春冰。
登凭虚阁和石少宰韵（南京作）
王守仁（明代）

山阁新春负一登，酒边孤兴晚堪乘。
松间鸣瑟惊栖鹤，竹里茶烟起定僧。
望远每来成久坐，伤时有涕恨无能。
峰头见说连阊阖，几欲排云尚未曾。
偈颂六十五首
释普济（宋代）

鹫岭拈花，少林得髓。
病痛一般，脉息有异。
脉得著目前见鬼。脉不著死而不吊。
多稼亭看梅二首
杨万里（宋代）

先生次第即还家，更上城头一望赊。
行尽荒寒无意思，不如来此看梅花。
无题次邱工部韵八首 其六
林朝崧（清代）

碧玉新妆艳狭斜，舞衫歌板寄生涯。从来月旦誇声价，那识风流是过差。

志洁有人嗤固执，心清无梦到繁华。情知同病相怜者，只有秋阶怨女花。
菩萨蛮 其二 为许生洲长君佛摩题字
龚鼎孳（清代）

九霄飞下青晴客。凤肩五色麟题石。棨戟旧家风。经传太史公。

汝南能月旦。人物推东汉。放眼且高歌。摩云望佛◇。
有感二首 其二
缪慧远（清代）

烽烟海内尚兵鏖，奋袖论才得尔曹。紫塞重弹《白翎雀》，金门竞奏《郁轮袍》。

苍茫梦里询蕉鹿，浮拍池中把酒螯。长啸独期千古事，咏怀何必《反离骚》。
句
范雍（宋代）

清凉万杉下，苍翠五峰前。
五王击毬图
蒋主孝（明代）

毬门高结春如海，紫袖垂垂剪双綵。薛王力倦宋王来，兴废宫前花正开。

侍儿弄笛申王醉，更有岐王拥花睡。春风不动草如铺，兄弟怡怡入画图。

黄门拥入五花帐，官奴谩鼓花奴唱。博山火爇水沉香，富贵从来自天降。

迟迟春日下龙楼，花萼联辉雨气浮。大被渐寒歌管歇，三郎别领阿环游。
青莲池上客 俗青玉案攒三拆字继重阳韵
马钰（金朝）

财宝俱捐也。忆些潇洒。真修无苟且。调畅，自然舒□。

马回公惹。炉炼丹难舍。功如冶。山侗成清雅。神彩，莫能摹写。

马天高下。
鉴湖
喻良能（宋代）

忆昔未曾游鉴水，画图髣髴见非真。
年来饱泛同苕霅，宁愧江湖旧散人。
葡萄
王廷相（明代）

独立山上桐，高风日摧委。不及缠绵枝，年年结成子。
憩园杂兴，和韩介孙丈四首 其三
夏诒钰（清代）

古树不知年，清阴团老屋。几案无纤埃，图书犹满轴。

欢言数晨夕，幽兴日相逐。丛桂正留人，池荷有馀馥。

石上烹寒泉，茶烟冒新竹。平台浥西爽，晴翠黏衣服。

樊迟请学圃，曹刿鄙食肉。但得十双田，奚比九州牧。

吏隐不可兼，安閒即是福。悠悠西岭云，采采东篱菊。
送蒋道林诸君登钓台依石翁师韵二首 其二
湛若水（明代）

腊去春来年复年，江春钓石也成穿。急流勇退谁堪麈，似我前身亦姓钱。
雪后
史嵩之（宋代）

同云收万里，斜日已三竿。
有鸟皆潜迹，无风尚送寒。
晴檐如下雨，枯涧忽鸣渊。
渐觉山河复，方知世界宽。
书老子解后
薛蕙（明代）

柱下遗编久翳如，偶将管穴赞玄虚。当年己自无知者，何事而今更著书。
简彦廓求梅花二绝 其二
孙觌（宋代）

折来犹自带春寒，入手谁穷造化端。钿玉半含金蘸雪，嗅香须更细看看。
偶题三首
蔡沈（宋代）

暮年无杂虑，何事更关情。
入市非求利，居山岂为名。
诚存心自逸，足健步常轻。
却是行游处，春风日日生。
郊庙歌辞。武后大享昊天乐章
佚名（唐代）

大阴凝至化，真耀蕴轩仪。德迈娥台敞，仁高姒幄披。

扪天遂启极，梦日乃升曦。

瞻紫极，望玄穹。翘至恳，罄深衷。

听虽远，诚必通。垂厚泽，降云宫。

乾仪混成冲邃，天道下济高明。闓阳晨披紫阙，

太一晓降黄庭。圆坛敢申昭报，方璧冀展虔情。

丹襟式敷衷恳，玄鉴庶察微诚。

巍巍睿业广，赫赫圣基隆。菲德承先顾，祯符萃眇躬。

铭开武岩侧，图荐洛川中。微诚讵幽感，景命忽昭融。

有怀惭紫极，无以谢玄穹。

朝坛雾卷，曙岭烟沉。爰设筐币，式表诚心。

筵辉丽璧，乐畅和音。仰惟灵鉴，俯察翘襟。

昭昭上帝，穆穆下临。礼崇备物，乐奏锵金。

兰羞委荐，桂醑盈斟。敢希明德，聿罄庄心。

樽浮九酝，礼备三周。陈诚菲奠，契福神猷。

奠璧郊坛昭大礼，锵金拊石表虔诚。

始奏承云娱帝赏，复歌调露畅韶英。

荷恩承顾托，执契恭临抚。庙略静边荒，天兵耀神武。

有截资先化，无为遵旧矩。祯符降昊穹，大业光寰宇。

肃肃祀典，邕邕礼秩。三献已周，九成斯毕。

爰撤其俎，载迁其实。或升或降，唯诚唯质。

礼终肆类，乐阕九成。仰惟明德，敢荐非馨。

顾惭菲奠，久驻云輧。瞻荷灵泽，悚恋兼盈。

式乾路，辟天扉。回日驭，动云衣。

登金阙，入紫微。望仙驾，仰恩徽。
喜晴
孙作（明代）

推枕睡未醒，暖汤呼我沐。
朝日明瓦沟，夜雨填涧谷。
出门正东望，青山绕茅屋。
郁郁林树姿，练练云气绿。
如以千丈缟，缠此两衲足。
山方净眉髻，我亦纵耳目。
欣然欲推挽，容抱犍与犊。
生□□静佳，世事苦局促。
薄田在东野，耒耜手未触。
如何有暇日，煮石饮溪渌。
散愁一过从，免事糟与曲。
得此谅已多，辑语书诸牍。
寄题栝苍陈伯予主簿平楚亭
陆游（宋代）

琵琶洲上暮山奇，五十余年役梦思。
与子定交虽可乐，念身垂老亦成悲。
远游倦似风枝鹊，愁思多於茧盎丝。
安得往寻平楚约，一樽相属醉题诗？
次韵十诗
楼钥（宋代）

幸堪击壤乐清时，衰病情怀百不宜。
只好灌畦陪汉叟，更欣学圃慕樊迟。
逢人草草须顷酒，得韵匆匆且和诗。
琴意高低尤自适，高山流水久心知。
戏示幕客
叶梦得（宋代）

不用黄金更筑台，一时倾盖尽奇材。关中岂是穰侯物，浪怕诸侯客子来。
和朱宏夫真妄颂
黄庭坚（宋代）

须弥说法大海听，南箕吹折北斗柄。
蟭螟千眼照世间，保君通达真妄竟。
汤婆子
顾逢（宋代）

皤然一器微，有用在冬时。
永夜寒如许，孤衾暖不知。
少年皆见弃，老者最相宜。
却恨无情处，春来便别离。
寄秦峡州三首峡州 其三
周紫芝（宋代）

断云飞在旧阳台，无复襄王梦里来。十二峰前何处是，郡楼凝望想徘徊。
溴水
文彦博（宋代）

潺湲北山水，缭绕南城皋。晴滩锦石乱，击触春湍高。

谁谓溴梁大，不能容鲂鱽。临流自缩手，揭厉应徒劳。
苑西杂咏 其六
蔡升元（清代）

丹甍翠网碧栏干，玉蝀桥头立马看。望到直庐最深处，始知身在五云端。
夜坐二首
刘克庄（宋代）

坐久乌薪尽，呼童扫叶忙。
海风过雪冷，冬夜抵年长。
故纸真糟粕，枯骴孰臭香。
老无闲记性，读罢转头忘。
题襄城伯李公所藏草虫手卷
陈琏（明代）

圣朝勋贵襄城公，经史韬略蟠心胸。平生识鉴最精诣，法书名画能兼通。

闲来示我草虫卷，披玩自觉心神融。奇花异卉各殊类，琼蕤翠蔓纷成丛。

淡黄浓绿间浅碧，物色满眼皆秋容。葡萄实悬马乳紫，枸杞子染丹砂红。

芣苢花残芥叶老，青莎何事犹芃芃。霜筠可人挺奇节，凛凛若存君子风。

坡前土滋新雨霁，琅玕石润光玲珑。蜣螂蝼蛄总来集，亦有蚱蜢兼蚕螽。

螳螂蜥𧔝恣跳趯，䗂蝓蝼蝈相追从。玄蜩解蜕夏已过，莎鸡振羽秋将中。

蜻蜓蟏蛸逐蚊蟆，蛱蝶蜾蠃随蛾蜂。腐虫僵蚓萃群蚁，虾蟆欲拟饥肠充。

前代何人工草虫，毫端能窃造化工。顾丘葛侯称妙手，缣素往往留遗踪。

斯图不知作者谁，精致自信超凡工。翾飞蠕动与生植，真物细较靡不同。

想当研吮丹粉时，运心直欲超鸿濛。苟非精意与神会，安得妙迹传无穷。

世间一艺尚如此，何况学业非专攻。偶因观此司至理，呼酒吸尽玻璃钟。
游径山蕴常上人字无可以山中秋日十诗求和因次韵 其十
葛胜仲（宋代）

万叠山深颢气清，泬㵳天宇雁初横。真机已契偏中正，世事聊将熟处生。
题花光长老画 其二
韩驹（宋代）

昨欲浮湘去，褰裳望九疑。清湘今入手，一棹更何之。
游北岩之畴昔梦作二诗觉而仅记一联云鬓发丝
魏了翁（宋代）

时事彫壮心，词华误双鬓。
昨梦忽儆予，觉来起孤愤。
五官予所司，此梦乃予训。
是心协蓍龟，是气通祲煇。
形骸且不察，理性抑难尽。
昨筇度云壑，疏林露鹰隼。
暮归踏江声，寒流烛蛟蜃。
惕思怀襄日，气势如项陈。
天根忽晨见，卷去不盈瞬。
犹然玩文采，吾果不知分。
饮儁羽未忘，依前赋分韵。
鲁直惠洮河绿石研冰壶次韵
张耒（宋代）

洮河之石利剑矛，磨刀日解十二牛。
千年虏地困沙砾，一日见宝来中州。
黄子文章妙天下，独有八马森幢旒。
平生笔墨万金值，奇煤利翰盈箧收。
诗持此研参案几，风澜近手寒生秋。
抱持投我弃不惜，副以清诗帛加璧。
明窗试墨吐秀润，端溪歙州无此色。
野人斋房无玩好，惭愧衣冠陈裸国。
晁侯碧海为文词，盘薄万顷澄清漪。
新篇来如彻札箭，劲笔更似划沙锥。
知君自足报苍璧，愧我空赋琼瑰诗。
雨华台
刘克庄（宋代）

昔日讲师何处在，高台犹以雨华名。
有时宝向泥寻得，一片山无草敢生。
落日磬残邻寺闭，晴天牛上废陵耕。
登临不用深怀古，君看钟山几个争。
次玉山分题韵四首 其一
郯韶（元代）

频年种豆绕幽居，深巷萧条意不如。日晏炊烟分井臼，春前草色上阶除。

清时自分耽诗癖，白昼休嫌生事疏。祇忆桃源种桃者，秋江多致鲤鱼书。
巫山一段云·萧氏贤夫妇
柳永（宋代）

萧氏贤夫妇，茅家好弟兄。羽轮飙驾赴层城。高会尽仙卿。
一曲云谣为寿。倒尽金壶碧酒。醺酣争撼白榆花。踏碎九光霞。
送参寥师
苏轼（宋代）

上人学苦空，百念已灰冷。
剑头唯一吷，焦谷无新颖。
胡为逐吾辈，文字争蔚炳？
新诗如玉屑，出语便清警。
退之论草书，万事未尝屏。
忧愁不平气，一寓笔所骋。
颇怪浮屠人，视身如丘井。
颓然寄淡泊，谁与发豪猛？
细思乃不然，真巧非幻影。
欲令诗语妙，无厌空且静。
静故了群动，空故纳万境。
阅世走人间，观身卧云岭。
咸酸杂众好，中有至味永。
诗法不相妨，此语当更请。
九成宫（一作华清宫）
李甘（唐代）

中原无鹿海无波，凤辇鸾旗出幸多。

今日故宫归寂寞，太平功业在山河。
连日暖甚 其四
韩淲（宋代）

苦苦安心见性，劳劳息气养神。向后有些斲丧，依前无限沉沦。
和程丞游清水岩黄龙山韵·清水岩
王炎（宋代）

臞仙窟宅献幽奇，付与蓝田煅链诗。
佳处尽从公指出，胜游应笑我来迟。
品题泉石非无意，依约烟霞未有朋。
独幸胸中丘壑在，不须目击始心知。
圣驾幸承天发京作
严嵩（明代）

禁城钟动启金扉，凤辇时巡出帝畿。黄纸特颁都护敕，绯罗齐帝从臣衣。

祥云捧日浮丹仗，芳树和烟隐翠微。遥想江湘欢父老，汉皇今睹沛中归。
馆中锡宴
胡宿（宋代）

紫殿程书广，鸿都校籍成。宸心眷儒学，慈宴诏枢衡。

供帐来金闼，胪传下玉京。三山开秘宿，七阁敞修楹。

革履趋朝暇，华貂映席明。弁繁星错落，佩杂玉锵鸣。

炉静飘芳蕙，图开识禁橙。壶均天所酒，鼎荐帝馀羹。

夏屋彰仁洽，衢樽乐治平。丹楼晨唱近，碧树晓寒轻。

宇内年书有，人间月就盈。非烟舒渥旨，爱日助皇情。

凫藻深欢意，鱼蒲溢颂声。萧斯蒙湛湛，露彼仰英英。

故事留东观，崇恩自上卿。何言挈瓶陋，亦玷举觞荣。

已重高门地，还歌食野苹。微生徒枣钝，弱植但葵倾。

就日欣逢旦，瞻河喜见清。更期纡翠葆，千载诧登瀛。
北湖暮春十首 其四
周紫芝（宋代）

长安市里人如海，静寄庵中日似年。梦断午窗花影转，小炉犹有睡时烟。
丙辰冬和乐魁声道四诗
姚勉（宋代）

龙堂鱼屋怅君归，桂楫荃桡盖九芝。
望断碧云天愈远，美人南浦竟安之。
重九日法轮庵次凤山韵 其一
胡仲弓（宋代）

野眺逾高阪，钟传响外幽。僧从孤寺出，客倚一林秋。

池上烟飞去，亭皋影尚留。远风山下起，吹我上层楼。
雪山会琴图
唐寅（明代）

雪满空山晓会琴，耸肩驴背自长吟。
乾坤千古兴亡迹，公是公非总陆沉。
绝句六十四首 其十九
张伯端（宋代）

西山白虎正猖狂，东海青龙不可当。两兽捉来令死斗，鍊成一块紫金霜。
第七十四黄连声前颂
释义青（宋代）

空劫前时旷路闲，声前无句信入难。

欲穷沧浪白云曲，且看石人露半颜。
三月歌
阎德隐（唐代）

洛阳城路九春衢，洛阳城外柳千株。

能得来时作眼觅，天津桥侧锦屠苏。
保应庙
董朴（宋代）

庙食空山八百年，衣冠犹是李唐前。
汴河十里垂杨柳，何似松阴数亩田。
梁山观音寺
李纲（宋代）

大士当年白鹿驯，宝坊千古閟松筠。风流帝婿膏粱客，也解来为护法神。
冬日后作
裴说（唐代）

寂寞掩荆扉，昏昏坐欲痴。
事无前定处，愁有并来时。
日影才添线，鬓根已半丝。
明庭公正道，应许苦心知。
游仙都山
晁公溯（宋代）

松环楼殿青，江绕石壁流。
清波天让碧，月照无边秋。
风景自清好，江山难独游。
举觞聊一醉，放怀忘百忧。
寓怀
陈寿（魏晋）

霄汉苦未达，支离愧此身。鸟啼云嶂晓，花落草堂春。

为问逢时者，谁怜失意人。年年江海上，空自怨青蘋。
观黄德美延平春望两图为赋二首 其一
朱熹（宋代）

川流汇南奔，山豁类天辟。层甍丽西崖，朝旦群峰碧。
希深惠书言与师鲁永叔子聪几道游嵩因诵而韵
梅尧臣（宋代）

闻君奉宸诏，瑞祝疑灵岫。
山水聊得游，志愿庶可就。
岂无朋从俱，况此一二秀。
方蕲建春陌，十刻残昼漏。
初经缑氏岭，古柏尚郁茂。
却过轘辕关，巨石相撑斗。
夕斋礼神祠，法衮被藻绣。
毕事登山椒，常服更短後。
从者十数人，轻齎不为陋。
是时天清阴，力气勇奔骤。
云岩杳亏蔽，花草藏涧窦。
旁林有珍禽，惊聒若避彀。
盘石暂憩休，泓泉助吞漱。
上窥玉女窗，崭绝非可构。
下玩捣衣碪，焜燿金纹透。
尹子体雄恔，攀缘愈习狃。
欧阳称壮龄，疲软屡颠碚。
竞欢相扶持，芒屩恣践蹂。
八僊存故坛，三醉孰云谬。
鄙哉封禅碑，数字昔镌镂。
偶志一时事，曷虞来者诟。
绝顶瞰诸峰，隘然轻宇宙。
遥思谢尘烦，欲知群鸟兽。
韩公传石室，闻之固已旧。
当时兴稍衰，不暇苦寻究。
东崖暗壑中，释子持经咒。
于今二十年，饮食同猿狖。
君子聆法音，充尔溢肤腠。
尝期蹑屐过，吾侪色先愀。
遂乖真谛言，兹亦甘自咎。
中顶会几望，凉蟾皓如昼。
纷纷坐谈谑，草草具觞豆。
清露湿巾裳，谁人苦羸瘦。
便即忘形骸，胡为恋缨燰。
或疑桂宫近，斯语岂狂瞀。
归来游少室，崷崒殊引脰。
石室迢递过，探访仍邂逅。
扪萝上岑邃，僊屋何广袤。
乳水出其间，涓涓自成溜。
凡骨此熏蒸，灵真安可觏。
霞壁几千寻，四字侔篆籀。
咸意苔藓文，诚为造化授。
标之神清洞，民俗未尝遘。
忽觉风雨冥，无能久瞻扣。
匆匆遂宵征，胜事皆可复。
俚歌纵喧讲，怪说多鲛糅。
凌晨关塞阳，追赏颜匪厚。
穷极四百里，宁惮疲左右。
昨朝书报予，闻甚醉醇酎。
所嗟游远方，心焉倍如疚。
有感今昔二首
范成大（宋代）

飘风骤雨谩惊春，扫荡何烦臂屈伸。
天识不衷宜不恕，神歆非类即非仁。
休雠地下枯鱼骨，且斗尊前健犊身。
静看可怜还可笑，香山宁是幸灾人？
五月二十二日再葺静寄
周紫芝（宋代）

晚将华发试青衫，静寄从来是旧衔。俗子未须怜怨鹤，老夫元旧负耕岩。

晴山有约长相见，恶木妨人要尽芟。自笑飘零苦无定，今年来此诵琅函。
积雨初晴沿村眺望
缪思勃（清代）

昔日词场喜啖名，年来鸥鹭已寻盟。乱书堆里支颐卧，老树村寻拄杖行。

酒旆插檐沾雨湿，纸鸢牵线挟风鸣。剧怜景物清明近，天意回瞋肯放晴。
送张鍊师归武当山
范梈（元代）

张君瀛洲人，来作武当客。始来武当时，祇著谢公屐。

弟子百数辈，稍稍来服役。诛茅立万柱，空中现金碧。

辛苦三十年，夜卧不侧席。以之律鬼神，故亦如矩墨。

元年踰冬旱，失火烧四国。野谷方焦熬，六月畿甸赤。

朝廷亦不爱，牺牲与圭璧。僵巫暨惫史，歌舞无消息。

君时待诏来，公卿初不识。一朝传天语，问以济旱策。

君云臣鄙愚，造化非所测。阴阳有开闭，此实智者责。

公卿复致辞，物生今孔棘。已敕京兆尹，取足输粟帛。

此如解倒悬，祀事惟所择。君闻犹固让，心实内忧惕。

飞章白玉阙，沥胆殚悃愊。臣实才浅鲜，臣实学迮塞。

臣有一寸心，愿辅后皇德。后皇本爱民，民今旱为厄。

或者罪有由，皇亦重开释。祈谢各有方，咒禁各有式。

上堂荐明水，下堂考金石。夜分请命既，昧爽大施设。

为坛东市门，经纪法灵册。庭中玄武旗，飘飘墨黍黑。

君临一挥手，怒发上霄直。指麾东方龙，卷水东海侧。

指麾西方龙，卷水略西极。北南暨中央，各以方率职。

某日某甲子，漏下五十刻。我在坛上伺，不得忤区画。

丰隆与飞廉，列缺与辟历。汝将汝风驰，汝遣汝雷击。

汝云冯勿漓，汝雨必三尺。汝不从誓言，不畏上帝敕。

至期果响答，动荡七日泽。常时人所难，君若不以力。

公卿奏天子，是必有褒锡。可以宠号名，可以蕃服裼。

君曰天子圣，卿从诚所格。臣敢贪天功，况乃归计迫。

昨得山中书，至自青溪宅。向来百弟子，迟归在朝夕。

暾时冬序半，霜下木叶积。明当课斩伐，结构西岩壁。

山田晚报熟，芝朮及采摘。狝猿长如人，夜夜盗柿栗。

堤防苟不豫，六气尽蟊贼。公家事既已，私事容弃掷。

方知用世士，遗世等糠籺。所过如虚空，焉知去留迹。

我持一瓢酒，欲以赠远色。岁暮不见君，怅望空中翮。
一字至七字诗·茶
元稹（唐代）

茶，
香叶，嫩芽。
慕诗客，爱僧家。
碾雕白玉，罗织红纱。
铫煎黄蕊色，碗转曲尘花。
夜后邀陪明月，晨前独对朝霞。
洗尽古今人不倦，将知醉后岂堪夸。
宋中别李八
高适（唐代）

岁晏谁不归，君归意可说。将趋倚门望，还念同人别。

驻马临长亭，飘然事明发。苍茫眺千里，正值苦寒节。

旧国多转蓬，平台下明月。世情薄疵贱，夫子怀贤哲。

行矣各勉旃，吾当挹馀烈。
汉川山行，呈成少尹
岑参（唐代）

西蜀方携手，南宫忆比肩。平生犹不浅，羁旅转相怜。

山店云迎客，江村犬吠船。秋来取一醉，须待月光眠。
对雪和马大卿
王之道（宋代）

投分江梅亦太清，寻盟风絮却多情。
势先泽腹归冰鉴，气迫毫尖入管城。
吏部梦逾秦岭去，将军来作蔡州行。
拥炉令我思前躅，策蹇高吟愧孟生。
题宗上人旧院
杜荀鹤（唐代）

此院重来事事乖，半欹茅屋草侵阶。啄生鸦忆啼松枿。

接果猿侵啸石崖。壁上尘粘蒲叶扇，床前苔烂笋皮鞋。

分明记得谈空日，不向秋风更怆怀。
郊庙歌辞。享太庙乐章。钧天舞
佚名（唐代）

承天抚箓，纂圣登皇。遐清万宇，仰协三光。

功成日用，道济时康。仰图载永，宝历斯昌。

日月扬晖，烟云烂色。河岳修贡，神祇效职。

舜风攸偃，尧曦先就。睿感通寰，孝思浃宙。

奉扬先德，虔遵曩狩。展义天扃，飞英云岫。

化逸王表，神凝帝先。乘云厌俗，驭日登玄。
梧窗二首
白玉蟾（宋代）

夜半山风响翠梧，一窗皓月翠琴书。
试将笔架山头屋，问有清幽似此罪。
明山湖阻风
项安世（宋代）

咫尺明山在目中，伊哑三月傍荐业。
神猪击久号无力，火队炊频饭欲空。
半世宦途仍旧职，一生学海未新功。
舟人愠见官人笑，万事从来惯逆风。
偈颂一百四十二首 其一
释广闻（宋代）

不落化门，扫除露布。拟觅行踪，铁蛇横卧。
猛虎
欧阳修（宋代）

猛虎白日行，心闲貌扬扬。
当路择人肉，罴猪不形相。
头重尾不掉，百兽自然降。
暗祸发所忽，有机埋路傍。
徐行自踏之，机翻矢穿肠。
怒吼震林丘，瓦落儿堕床。
已死不敢近，目睛射余光。
虎勇恃其外，爪牙利钩鋩。
人形虽羸弱，智巧乃中藏。
恃外可推折，藏中难测量。
英心多决烈，自信不猜防。
老狐足奸计，安居穴垣墙。
穷冬听冰渡，思虑岂不长。
引身入扱中，将死犹跳踉。
狐奸固堪笑，虎猛诚可伤。
陈莹中自合浦迁郴州时余同粹中寓百丈粹中请迓之以病不果粹中独行作此送之
释德洪（宋代）

我怀希夷老，如哑无处诉。忽闻得生还，失声喜能语。

想见如镜中，仙风拂眉宇。欲问华严宗，忽觉隔吴楚。

摄衣出从之，久疾恐顿仆。佳哉蜀道人，精爽驰揵武。

殷勤愿偕行，得书即径去。我生百无求，青山满门户。

公卿一□□，掉头不回顾。斯人独难忘，自不知其故。

夙昔当问佛，□□亦法侣。达书理故事，已办住山斧。

太虚吾斧柄，能□□收取。
赠徐霞锦
何梦桂（宋代）

昔日山阴老魏仙，丹成飞去三千年。
倒影灭没不可得，谁驾玉犬骖云骈。
当年从事君家祖，独向炉边得丹谱。
刀圭入口羽翰生，至今去作群仙父。
丹砂散地无人收，聚作丹霞如锦毬。
腾腾五采狎猎起，夜半精光冲斗牛。
问君从事适孙子，浑家住坐丹霞里。
夜窥璇玑落星躔，昼负丹囊踏山水。
有时卖易挂白钱，醉卧圯桥堕双履。
问君何事落人间，谪业已尽当复还。
人间处处风雨恶，不如妲去蓬莱山。
山上朝霞犹可餐。
成帝
郭之奇（明代）

穆穆天子容，临陛何渊默。遗书天下求，古磬水滨得。

精思一向天十年，洪范诸篇日在侧。嗟五行之空传，岂诸王之难抑。

繄两月之相承，明群阴之既迫。谠言之生再一闻，削藁大夫终墨墨。

尚方不断佞臣头，辑槛空留槐令直。同日五侯雾四塞，谦恭司马方名饰。

大臣可移心守惑，祸水虽无汉火熄。
云林生画林亭远岫（癸卯五月）
顾敬（明代）

云林八法写倪迂，夏木幽亭翠几株。
雨后长洲政如此，骑驼山色近何如。
奉和鲁望樵人十咏。樵担
皮日休（唐代）

不敢量樵重，唯知益薪束。轧轧下山时，弯弯向身曲。

清泉洗得洁，翠霭侵来绿。看取荷戈人，谁能似吾属。
郡中玄都观追和刘禹锡诗二首
艾性夫（元代）

龟头突兀未生苔，读罢新碑老眼开。
前度刘郎吟未了，溪翁为作后身来。
赠朝元宫道士邢本初
张昱（元代）

朝元宫里邢道士，神采照人如玉山。壶中日月付谈笑，天上风云从往还。

虎守杏林丹已熟，龙眠秋水剑长闲。共传紫气如车盖，往往相随出近关。
却湖献
石宝（明代）

侠累死，袁丝僵，近时裴公亦被创。臣岂不念存与亡，丈夫许国能自臧。

况闻君王旰未食，思政殿前还叹息。不才幸备鼎趾臣，岂惜微躯化为腊。

江西湖南献各寝，头上神明方懔懔。金吾两导夜逶迤，臣有丹心为君尽。

挠法全身臣岂忍。
哭有桥兄
陈纪（宋代）

前辈风流尽，乡枌孰表们。
如公又凋谢，末俗恐浇漓。
幼学皆真践，濒危属相思。
端为吾道恸，不但器吾私。
比同诸友联辔湖边终日不能一诗戏用前韵
钱时（宋代）

少日诗如雨不晴，恨无题目可酬春。
今朝到却西湖上，无奈诗何尽让人。
卧龙山与蕺山一东一西称越城八山之最府署在卧龙书院在蕺偶东补堂
全祖望（清代）

卧龙山色化兴龙，领袖千岩棠荫浓。我亦寒毡饫西爽，与君分据一奇峰。
句
杨徽之（宋代）

青帝已教春不老，素娥何惜月长圆。
阮郎归 为灵雏题画
陈维崧（清代）

吴绫一幅滑如脂，江南好画师。长松几树碧离离，斜添斑竹枝。

长似水，雨如丝，梅花帘外垂。更题半阕断肠词，樊川杜牧之。
玉漏迟三首·其二
项鸿祚（清代）

病多欢意浅，空篝素被，伴人凄惋。巷曲谁家，彻夜锦堂高宴。一惋氍毹月冷，料灯影、衣香烘软。嫌漏短，漏长却在，者边庭院！
沈郎瘦已经年，更懒拂冰丝，赋情难遣。总是无眠，听到笛慷箫倦。咫尺银屏笑语，早檐角、惊鸟啼乱。残梦远，声声晓钟敲断。
深父学士示易诗四首某辄和韵 其二
彭汝砺（宋代）

大易诚微矣，吾门敢舍旃。文虽重旧旨，孔亦断残编。

道远为功骏，言微蓄意玄。江鱼如可得，朝夕自忘筌。
白鹤馆夜坐
陆游（宋代）

竹声风雨交，松声波涛翻。
我坐白鹤馆，灯青无晤言。
廓然心境白，一洗吏卒喧。
袖手哦新诗，清寒媿雄浑。
屈宋死千载，谁能起九原？中间李与杜，独招湘水魂。
自此竞摹写，几人望其藩？兰苕看翡翠，烟雨啼青猿。
岂知云海中，九万击鹏鲲。
更阑灯欲死，此意与谁论！
叶少保挽词六首
韩元吉（宋代）

望实诸公右，文章百代师。
匡时存诏令，谋国见丞疑。
易识悲麟意，难追吐凤辞。
门生满天下，谁继蔡邕碑。
朝退
郑獬（宋代）

朝退洗双耳，厌闻人是非。
不知春意晚，时有燕声归。
散木还容老，孤云亦倦飞。
趋时自疏阔，不是学忘机。
送饶州张使君
贾岛（唐代）

终南云雨连城阙，去路西江白浪头。滁上郡斋离昨日，

鄱阳农事劝今秋。道心生向前朝寺，文思来因静夜楼。

借问泊帆干谒者，谁人曾听峡猿愁。
瑶台第一层·嶰管声催
赵仲御（宋代）

嶰管声催。人报道、嫦娥步月来。凤灯鸾矩，寒轻廉箔，光泛楼台。凤年春未老，更帝乡日月蓬莱。从仙仗，看星河银界，锦绣天街。欢陪。千官凤骑，九霄人在五云堆。紫袍光里，星球宛转，花影徘徊。未央宫漏水，散异香、龙阙崔嵬。翠舆回。奏仙歌韶吹，宝殿尊罍。
以端溪水岩小砚寄戴观察怡涛系之以长歌
陈恭尹（清代）

昔人只重端溪紫，今之水岩胜于始。始犹所采皮肉间，山骨琢尽兹其髓。

一阳生后天益寒，牂牁江落风林乾。崖枯峡浅洞门出，中有积水蛟龙蟠。

良工斤斧重泉下，石室无光朝亦夜。千枝列炬照人行，万指悬壶向江泻。

金钱之费日不訾，冬春之际能几时。瑕瑜况复不相掩，非具大力安能为。

崇祯之中熊开府，迩者名藩亦时取。后先疏凿分东西，文采精华并千古。

往时蕉白称极佳，今人指点寻青花。以兹相石亦未尽，必有生气如云霞。

拊不留手柔无骨，墨质愈坚磨愈发。宋坑宣德虽尚存，粗则伤毫细则滑。

伯乐一顾冀马空，世间所患无追风。寄公一片虽小品，由来亦自蛟龙宫。

茆斋久伴书生穷，咿唔吟啸不可终。去兹卑陋依尊崇，使君声韵如钟镛。

挥毫落纸生蜺虹，况今持宪出乘骢。秋霜春露一言中，非汝孰与成厥功。

呜呼，挽回造化良不易，补天亦属人能事，五色之石将无是。
四字令·荼蘼送香
韩奕（元代）

荼蘼送香。枇杷映黄。园池偷换春光。正人间昼长。鸠鸣在桑。莺啼近窗。行人远去他乡。正离愁断肠。
卢使君追步隐侯作后八咏诗不佞次题倚和倚槛思民力 其七 倦游怀畎亩
胡应麟（明代）

岂为东方戟，沾沾旧草堂。风流传蜀郡，政绩重淮阳。

海岳閒情远，云天健翮翔。故园聊寤寐，前席待龚黄。
次韵程给事寄献赵少师
赵抃（宋代）

暮春船舣浙西州，且喜樽前两白头。蓬阁屡传宾榻解，涛江深阻故人游。

凝眸宴集踰天远，屈指光阴若箭流。赖有诗筒并驿使，往还金玉共赓酬。
出户
方翥（宋代）

出户春光刮眼明，远云迟日庆初晴。
偶来傍树寻梅子，时听新蝉叶底声。